O fetiță s-a născut cu mai multe pete mov pe corp, iar în timp s-au dovedit a fi două forme de cancer.
Amelia Topas, acum în vârstă de șase ani, s-a născut sănătoasă, cu o greutate de 1,5 kg, dar plină de pete neobișnuite, notează The Metro.
Medicii le-au spus părinților ei, Kerri și Igor, că ar putea fi vorba de semne din naștere, de o problemă la ficat sau de sindromul “brioșelor cu afine”, sindrom ce poate avea legătură cu leucemia.
Fetița a fost supusă unei ecografii, unui RMN înainte de a fi diagnosticată cu leucemie limfoblastică acută și leucemie mieloidă acută.
Amelia, din Turriff, Aberdeenshire, Scoția, a început chimioterapia la doar trei săptămâni și a primit un transplant de măduvă la scurt timp după aceea.
După opt luni de tratament, a intrat în remisie, însă șase luni mai târziu, boala a recidivat în leucemie mieloidă acută.
Kerri, mama fetiței, a declarat: “Igor era în drum (n.r. spre spital) cu Amelia și am primit un telefon în care mi s-a spus: «Cred că cel mai bine ar fi să vii și tu»”.
“Am știut că boala a recidivat”, a spus Kerri.
Amelia a început din nou chimioterapia și a primit un transplant de celule stem. Acum se află în remisie de cinci ani și se simte bine, potrivit familiei sale.
Kerri, angajată la un supermarket, a declarat că nu și-a dat seama că existau probleme grave atunci când fiica ei s-a născut în februarie 2017.